钦定古今图书集成/明伦汇编/氏族典/第160卷 > 韩茂
## 钦定古今图书集成/明伦汇编/氏族典/第160卷 > 韩茂

按《魏书韩茂传》：“茂字元兴，安定武安人也。年十七，膂
力过人，尤善骑射。太宗曾亲征丁零翟猛，茂为中军
执幢。时有风，诸军旌旗皆偃仆，茂于马上持幢，初不
倾倒。征诣行在所，试以骑射。太宗深奇之，以茂为虎
贲中郎将。后从世祖讨赫连昌，大破之。以军功赐爵
蒲阴子，加彊弩将军，迁侍辇郎，拜内侍长，进爵九门”
侯，加冠军将军。后从征蠕蠕，频战大捷。从平凉州，茂
为前锋都将，战功居多，迁司卫监。录前后功，拜散骑
常侍、殿中尚书，进爵安定公，加平南将军，转都官尚
书。车驾南征，分为六道，茂与高凉王那出青州诸军
渡淮，降者相继，拜茂徐州刺史以抚之。车驾还，以茂
为侍中、尚书左仆射，加征南将军。世祖崩，刘义隆遣
将檀和之寇济州，南安王余令茂讨之。至济州，和之
遁走。高宗践祚，拜尚书令，加侍中、征南大将军。茂沉
毅笃实，虽无文学，每论议合理。为将善于抚众，勇冠
当世，为朝廷所称。太安二年夏，领太子少师。冬卒。赠
泾州刺史、安定王，谥曰桓王。